9. การควบคุมภายใน

คณะกรรมการบริษัท ได้มอบหมายให้คณะกรรมการตรวจสอบ มีหน้าที่ และความรับผิดชอบ
ในการสอบทานความเหมาะสม
และประสิทธิภาพของระบบการควบคุมภายในที่ฝ่ายบริหารของบริษัทจัดให้มีขึ้น เพื่อให้มั่นใจว่า
ระบบการควบคุมภายในของบริษัทดีเพียงพอที่จะช่วยลดความเสี่ยงในการทำธุรกิจ
สามารถช่วยปกป้องคุ้มครองทรัพย์สินของบริษัทจากการสูญหาย
หรือนำไปใช้โดยบุคคลที่ไม่มีอำนาจหน้าที่ ช่วยให้บุคลากรของบริษัทปฏิบัติตามกฎหมาย
และข้อบังคับที่เกี่ยวข้อง และช่วยให้รายงานทางการเงินมีความถูกต้อง น่าเชื่อถือ
ตลอดจนช่วยในการปกป้องคุ้มครองเงินลงทุนของผู้ถือหุ้น

คณะกรรมการตรวจสอบ ได้สอบทานความเหมาะสม และประสิทธิภาพของระบบการควบคุมภายใน
และการตรวจสอบภายใน โดยการพิจารณาร่วมกับผู้ตรวจสอบภายใน
และมีการรายงานต่อคณะกรรมการบริษัท เพื่อทราบ หรือพิจารณาในทุกไตรมาส ซึ่งในปีที่ผ่านมา
คณะกรรมการตรวจสอบได้แสดงความเห็น และให้คำแนะนำต่อฝ่ายบริหารในเรื่องที่เป็นสาระสำคัญ
นอกจากนี้จากการประชุมร่วมกับผู้สอบบัญชีภายนอก คือ บริษัท สำนักงาน เอินส์ท แอนด์ ยัง จำกัด
ซึ่งเป็นผู้ตรวจสอบงบการเงินประจำปี 2554 ได้ให้ความเห็นว่า
ในภาพรวมของระบบการควบคุมภายในของบริษัทอยู่ในระดับที่น่าพอใจ
ไม่พบข้อบกพร่องที่จะมีผลกระทบอย่างเป็นสาระสำคัญต่อการแสดงความเห็นของผู้สอบบัญชีในงบการเงิน

ในการประชุมคณะกรรมการบริษัท ครั้งที่ 12/2554 เมื่อวันที่ 21 ธันวาคม 2554
คณะกรรมการบริษัทได้สอบทานความมีประสิทธิภาพของระบบการควบคุมภายในของบริษัท
โดยพิจารณาจากองค์ประกอบหลักของระบบการควบคุมภายใน 5 ส่วน ได้แก่
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศ และการสื่อสารข้อมูล และระบบการติดตาม คณะกรรมการบริษัท เห็นว่า
บริษัทได้ปฏิบัติตามองค์ประกอบของระบบการควบคุมภายในอย่างเหมาะสมแล้ว ทั้ง 5 ส่วน

รายงานคณะกรรมการตรวจสอบต่อผู้ถือหุ้น ประจำปี 2554

เรียน ท่านผู้ถือหุ้น บริษัท ยูเนี่ยนพลาสติก จำกัด (มหาชน)

คณะกรรมการตรวจสอบ บริษัท ยูเนี่ยนพลาสติก จำกัด (มหาชน) ประกอบด้วย รองศาสตราจารย์
ดร.พักตร์ผจง วัฒนสินธุ์ ประธานกรรมการตรวจสอบ นายบรรเจิด ตั้งเลิศไพบูลย์
และนางสาวจุฑาทิพย์ อรุณานนท์ชัย เป็นกรรมการตรวจสอบ คณะกรรมการตรวจสอบได้ปฏิบัติหน้าที่
ภายใต้ขอบเขต และความรับผิดชอบที่ได้รับมอบหมายจากคณะกรรมการบริษัท
เป็นไปตามกฎบัตรและสอดคล้องตามข้อกำหนดของตลาดหลักทรัพย์แห่งประเทศไทย ในปี 2554
คณะกรรมการตรวจสอบ ได้จัดให้มีการประชุมรวม 4 ครั้ง
มีกรรมการตรวจสอบเข้าร่วมประชุมครบองค์ประชุมทุกครั้ง โดยประชุมร่วมกับผู้บริหารระดับสูง
ผู้จัดการฝ่ายตรวจสอบกิจการภายใน และผู้สอบบัญชี ในวาระที่เกี่ยวข้อง
และได้เสนอรายงานผลการสอบทานของคณะกรรมการตรวจสอบต่อคณะกรรมการบริษัทเป็นประจำทุกไตรมาสสรุปสาระสำคัญของผลการปฏิบัติงานได้ดังนี้

1) การสอบทานงบการเงิน คณะกรรมการตรวจสอบได้พิจารณาสอบทานรายงานทางการเงิน
รายไตรมาส และรายงานทางการเงินสำหรับปี 2554 ร่วมกับผู้สอบบัญชีฯ และผู้บริหารที่เกี่ยวข้อง
เพื่อให้มั่นใจว่ารายงานทางการเงินของบริษัทฯ
และบริษัทย่อยได้จัดทำขึ้นอย่างถูกต้องตามที่ควรในสาระสำคัญตามหลักการบัญชีที่รับรองทั่วไป
มีการเปิดเผยข้อมูลอย่างเพียงพอ ครบถ้วน และเชื่อถือได้
พร้อมทั้งให้ข้อสังเกตและคำแนะนำเพื่อประโยชน์แก่บริษัทฯ

2) การสอบทานระบบการควบคุมภายใน
คณะกรรมการตรวจสอบได้พิจารณาความเป็นอิสระของสำนักตรวจสอบภายใน
ให้ความเห็นเกี่ยวกับแผนงาน อัตรากำลัง สอบทานผลการตรวจสอบ
รวมทั้งติดตามผลการแก้ไขปรับปรุงในประเด็นที่มีนัยสำคัญ เพื่อให้ระบบการควบคุมภายในของบริษัทฯ
มีความเพียงพอ เหมาะสม ตามที่คณะกรรมการตรวจสอบได้ให้ข้อเสนอแนะ นอกจากนี้บริษัทฯ
มีการประเมินความเพียงพอของระบบการควบคุมภายในในระดับบริหาร
โดยคณะกรรมการบริษัทเป็นผู้ประเมินในที่ประชุมคณะกรรมการบริษัทฯ
ซึ่งมีคณะกรรมการตรวจสอบเข้าร่วมประชุมด้วย เพื่อทบทวนความเพียงพอ
และประสิทธิภาพของระบบการควบคุมภายในของบริษัทฯ

3) การปฏิบัติตามกฎระเบียบและกฎหมายที่เกี่ยวข้อง คณะกรรมการตรวจสอบ
ได้พิจารณาสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ
เพื่อให้การดำเนินธุรกิจเป็นไปตามข้อกำหนดที่วางไว้

4) การสอบทานรายการที่อาจมีความขัดแย้งทางผลประโยชน์
คณะกรรมการตรวจสอบได้พิจารณาและสอบทานรายการที่เกี่ยวโยงกันของบริษัทฯ กับบริษัทย่อย
และบริษัทร่วม
รวมทั้งรายการที่อาจมีความขัดแย้งทางผลประโยชน์กับบริษัทฯว่าเป็นไปตามเงื่อนไขปกติทางการค้าทั่วไป
โดยคำนึงถึงผลประโยชน์สูงสุดของบริษัทฯ เป็นสำคัญ

5) การประเมินตนเองในการปฏิบัติงานของคณะกรรมการตรวจสอบ คณะกรรมการตรวจสอบ
ได้ประเมินตนเองเกี่ยวกับการปฏิบัติหน้าที่ตามข้อบังคับคณะกรรมการตรวจสอบ
มีความเห็นว่าการปฏิบัติหน้าที่ส่วนใหญ่ของคณะกรรมการตรวจสอบเป็นไปตามข้อบังคับของคณะกรรมการตรวจสอบ

6) การพิจารณาแต่งตั้งผู้สอบบัญชี และกำหนดค่าสอบบัญชีประจำปี 2555
คณะกรรมการตรวจสอบได้พิจารณาคัดเลือก
เสนอแต่งตั้งผู้สอบบัญชีและค่าสอบบัญชีต่อคณะกรรมการบริษัท
เพื่อขออนุมัติที่ประชุมสามัญผู้ถือหุ้นประจำปี ในการแต่งตั้งผู้สอบบัญชีของบริษัท สำนักงาน เอินส์ท
แอนด์ ยัง จำกัด ซึ่งเป็นบริษัทในระดับสากลที่มีเครือข่ายครอบคลุมในหลายประเทศ
เป็นผู้สอบบัญชีของบริษัท ยูเนี่ยนพลาสติก จำกัด (มหาชน)ประจำปี 2555 ด้วยค่าสอบบัญชีเป็นเงิน
850,000 บาท (แปดแสนห้าหมื่นบาทถ้วน) เพิ่มขึ้นจากงวดบัญชีของปีก่อน 20,000 บาท
(สองหมื่นบาทถ้วน) คิดเป็นร้อยละ 2.41

ในนามคณะกรรมการตรวจสอบ

[]

(รองศาสตราจารย์ ดร.พักตร์ผจง วัฒนสินธุ์)

  ประธานคณะกรรมการตรวจสอบบริษัท ยูเนี่ยนพลาสติก จำกัด (มหาชน)

  วันที่ 22 กุมภาพันธ์ 2555